Senator John Edwards najavio da će se natjecati za predsjedničku nominaciju Demokratske stranke (2/1/03) - 2003-01-02
Senator iz Sjeverne Karoline treći je demokrat koji želi ući u utrku za Bijelu kuću 2004. godine
Senator John Edwards iz savezne države Sjeverne Karoline posljednji je demokrat koji je najavio da će se natjecati za predsjedničku nominaciju za predsjedničke izbore 2004. godine. Senator Edwards objavio je na televizijskoj mreži NBC svoju namjeru da osnuje preliminarni odbor koji bi trebao ispitati mogućnost njegove nominacije kao demokratskog kandidata sljedeće godine. "Nominiram se zato jer želim biti branitelj običnih ljudi, istih ljudi za koje sam se borio cijeli svoj život. Ljudi kao što je moja obitelj gdje sam bio prvi koji je išao na fakultet, gdje je otac radio u lokalnoj tvornici, a posljednje radno mjesto moje majke bila je pošta. Ljudi s kojima sam odrastao u jednom malom mjestu u Sjevernoj Karolini." John Edwards izabran je za senatora iz ove savezne države 1998. godine. Ima četrdeset i devet godina i zaradio je milijune dolara kao odvjetnik prije negoli je ušao u svijet politike. Njegova najava o predsjedničkim ambicijama ne predstavlja iznenađenje. Posljednjih mjeseci senator Edwards je često govorio protiv vladine politike smanjivanja poreza, a kritizirao je i pristup administracije po pitanju domovinske sigurnosti. U interviewu NBC-u, senatora Edwardsa su pitali smatra li da je moguće razoružati Irak, a da se ne pribjegne vojnoj akciji. "O ne, ne mislim da je vojna akcija neizbježna i nadam se da ćemo biti u stanju izbjeći rat. Cilj ovog procesa jest da se razoruža Saddam Hussein. I ako naposljetku bude nužno da se koristi vojna sila kako bi se to ostvarilo, na to moramo biti spremni. Međutim, bude li moguće to učiniti bez uporabe vojne sile, moramo biti spremni i na to, te takav ishod prihvatiti kao pobjedu, ukoliko ga razoružamo bez rata" - odgovorio je senator Edwards. Senator Edwards treći je demokrat koji je objavio svoju namjeru da uđe u utrku za Bijelu kuću 2004. godine. Dosad to su učinili senator John Kerry iz Massachusettsa i guverner savezne države Vermont Howard Dean. Očekuje se da će tijekom nadolazećih tjedana još nekoliko istaknutih članova Demokratske stranke donijeti odluku o tome hoće li se nominirati ili ne? Među njima su i član Zastupničkog doma iz Missourija Richard Gephard, te senatori Joseph Lieberman iz Connecticuta, Tom Daschle iz Južne Dakote i Bob Graham s Floride. Očekuje se da će u utrku ući i newyorški borac za ljudska prava Al Sharpton. Do ove intzenzivirane političke aktivnosti među demokratima dolazi nakon što je bivši potpredsjednik Al Gore objavio kako se neće kandidirati na sljedećim predsjedničkim izborima.